Der er ved at komme gang i udviklingen af en ny og stor by på Lisbjerg Bakke. Efter et udbud er kommunen ved at sælge grunde til 200 boliger - grunde til endnu flere boliger kommer i udbud om et halvt års tid.

Annonce

Tilløbet har været så langt, at man efterhånden kunne begynde at tvivle på, at det nogensinde ville blive til noget med kommunens plan om en stor ny by på Lisbjerg Bakke, hvor skolen i en del år har tronet i ensom majestæt.

Det er området markeret med B, kommunen netop har haft udbudt til salg i tre bidder, og hvor der ser ud til at være købere til det hele. I alt kan der på de tre grunde bygges omkring 200 boliger. Illustration: Aarhus Kommune

Men nu begynder Lisbjerg at røre på sig.

Onsdag var der frist for at byde på tre større klumper byggegrunde på bakken med plads til i alt omkring 200 boliger i et byggeri i to-tre etager.

Og interessen var der.

Annonce

Bæredygtige bud

»Der er ubetingede bud på de to største arealer. Og der er nogen, der har bedt om en dialog om det tredje areal, som de på grund af ferien ikke havde nået at lave et færdigt bud på,« fortæller Michael Tolstrup, der er kommunens projektleder på udviklingen af Lisbjerg.

De forskellige bud skal nu vurderes og siden godkendes i byrådet formentlig i løbet af efteråret.

»Først da kan vi præsentere de forskellige byggeprojekter, hvor en af de sjove historier er, hvordan køberne har taget visionen om et bæredygtigt Lisbjerg til sig og tænkt bæredygtighed ind i nye varianter,« siger Bente Lykke Sørensen, der er chef for kommunens afdeling for Bolig- og Projektudvikling.

Annonce

Flere boligudbud på vej

Udbuddet har i høj grad været en test af, om det er muligt at trække private investorer til Lisbjerg, hvor der - i hvert fald i første omgang - skal bygges tæt og relativt lavt, hvor letbanen kommer lige forbi fra næste år, hvor målgruppen i høj grad er børnefamilier, og hvor endemålet er en forstadsby med 20.000-25.000 indbyggere.

Med den interesse, der nu har været fra private investorer, er planen et nyt og større udbud af boliggrunde i Lisbjerg omkring årsskiftet.

»I løbet af efteråret kommer vi med en indstilling til byrådet om et udbud, der er mere end tre gang så stort, som det vi lige har lavet. Udover boliger vil det også indeholde dagligvarebutikker blandt andet,« siger Bente Lykke Sørensen.

Annonce

Dagligvarer i Lisbjerg

I dag er der ingen butikker i Lisbjerg, men med et voksende befolkningsgrundlag skulle der blive basis for det.

»Også fordi der i forbindelse med letbanen kommer et park & ride- anlæg i Lisbjerg, hvor meningen er, at blandt andre folk, der kommer fra Djursland eller nordfra ad E45, kan stille bilen og tage letbanen videre ind mod Aarhus. Udenlandske erfaringer viser, at mange vælger at købe ind i forbindelse med sådan et skift på vej hjem fra arbejde,« siger Michael Tolstrup.

Annonce

To boligforeninger er i gang

Allerede nu er der gang i to byggerier på Lisbjerg Bakke.

Det er to boligforeninger, der bygger.

Boligforeningen Ringgården bygger omkring 50 træbeklædte rækkehuse i to etager tæt op mod den eksisterende by. Byggeriet er så langt nu, at der er rejsegilde 24. august.